[pic] | AZ EURÓPAI KÖZÖSSÉGEK BIZOTTSÁGA |

Brüsszel, 5.8.2009

COM(2009) 418 végleges

Javaslat:

A TANÁCS HATÁROZATA

az egyrészről a CARIFORUM-államok, másrészről az Európai Közösség és tagállamai közötti gazdasági partnerségi megállapodásban meghatározott vitarendezési eljárási szabályzattal és a választottbírók magatartási kódexével kapcsolatos közösségi álláspontról

INDOKOLÁS

Az egyrészről a CARIFORUM-államok, másrészről az Európai Közösség és tagállamai közötti gazdasági partnerségi megállapodást 2008. október 15-én írták alá, és 2008. december 29-től alkalmazzák ideiglenesen.

A megállapodás 216. cikke előírja, hogy a CARIFORUM-EK Közös Tanácsnak a megállapodás ideiglenes alkalmazásától számított három hónapon belül el kell fogadnia a megállapodás szerinti vitarendezési eljárási szabályzatot és a választottbírók magatartási kódexét. Emiatt e szabályzatot a közös tanács első ülésén el kell fogadni.

Javaslat:

A TANÁCS HATÁROZATA

az egyrészről a CARIFORUM-államok, másrészről az Európai Közösség és tagállamai közötti gazdasági partnerségi megállapodásban meghatározott vitarendezési eljárási szabályzattal és a választottbírók magatartási kódexével kapcsolatos közösségi álláspontról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 300. cikke (2) bekezdésének második albekezdésére

tekintettel a Bizottság javaslatára[1],

mivel:

(1) Az egyrészről a CARIFORUM-államok, másrészről az Európai Közösség és tagállamai közötti gazdasági partnerségi megállapodást 2008. október 15-én írták alá, és 2008. december 29-től ideiglenesen alkalmazzák.

(2) Az említett megállapodás 216. cikke a megállapodás szerinti vitarendezési eljárási szabályzat CARIFORUM-EK Közös Tanács általi elfogadására szólít fel. A megállapodás 221. cikkének (2) bekezdése a választottbírók magatartási kódexére hivatkozik, amelyet mellékelni kell az eljárási szabályzathoz.

(3) A Közösségnek meg kell határoznia a CARIFORUM-EK Közös Tanácsban a vitarendezési eljárási szabályzat és a választottbírók magatartási kódexének elfogadásával kapcsolatban képviselendő álláspontját,

A KÖVETKEZŐKÉPPEN HATÁROZOTT:

Egyetlen cikk

Az egyrészről a CARIFORUM-államok, másrészről az Európai Közösség és tagállamai közötti gazdasági partnerségi megállapodásban meghatározott vitarendezési eljárási szabályzatról és a választottbírók magatartási kódexéről szóló közös tanácsi határozat elfogadására irányuló közösségi álláspontnak a Közös Tanács e határozathoz mellékelt határozattervezetén kell alapulnia.

Kelt Brüsszelben, […]-án/-én.

a Tanács részéről

az elnök […]

PÉNZÜGYI KIMUTATÁS A KIZÁRÓLAG A BEVÉTELI OLDALRA KORLÁTOZOTT KÖLTSÉGVETÉSI HATÁSSAL JÁRÓ JAVASLATOKHOZ

1. A JAVASLAT CÍME:

A Tanács határozata az egyrészről a CARIFORUM-államok, másrészről az Európai Közösség és tagállamai közötti gazdasági partnerségi megállapodásban meghatározott vitarendezési eljárási szabályzattal és a választottbírók magatartási kódexével kapcsolatos közösségi álláspontról.

2. KÖLTSÉGVETÉSI TÉTELEK:

Alcím és jogcímcsoport: A tolmácsolási és a helyszín biztosításával kapcsolatos költségek fedezésére rendelkezésre álló igazgatási források a Bizottságnál.

Az érintett évre a költségvetésben előirányzott összeg – kizárólag vita felmerülése esetén: Előre nem látható szükségletek esetén az alábbi költségvetési tételek vehetők igénybe:

20.02.01 – Külkereskedelmi kapcsolatok, a nem közösségi országok piacaihoz való hozzáférést is beleértve

20.01.02.11.00.02.40 – Kizárólag a Bizottság alkalmazottainak részvételével lebonyolított (belső) ülések / konferenciák

3. PÉNZÜGYI HATÁS

X A javaslatnak nincsenek pénzügyi vonzatai

( A javaslatnak nincs pénzügyi hatása a kiadásra, van azonban a bevételre – a hatás a következő:

(millió EUR egy tizedesjegyig)

4. CSALÁS ELLENI INTÉZKEDÉSEK

5. EGYÉB MEGJEGYZÉSEK

MELLÉKLET

Az egyrészről a CARIFORUM-államok, másrészről az Európai Közösség és tagállamai közötti gazdasági partnerségi megállapodással létrehozott

KÖZÖS TANÁCS 2/200.. HATÁROZATA

a vitarendezési eljárási szabályzat és a választottbírók, illetve közvetítők magatartási kódexének elfogadásáról

A CARIFORUM–EK KÖZÖS TANÁCS,

tekintettel az egyrészről a CARIFORUM-államok, másrészről az Európai Közösség és tagállamai között 2008. október 15-én Bridgetownban (Barbados) aláírt gazdasági partnerségi megállapodásra (a továbbiakban: megállapodás), és különösen annak 216. cikkére és 221. cikkének (2) bekezdésére,

A KÖVETKEZŐKÉPPEN HATÁROZOTT:

1. cikk

A megállapodásban meghatározott vitarendezési eljárási szabályzatot és a választottbírók, illetve a közvetítők magatartási kódexét az I., illetve a II. melléklet tartalmazza.

2. cikk

Az Európai Közösség viseli a konzultációkkal, a közvetítéssel és a választottbírósági eljárással kapcsolatos szervezési költségeket, kivéve a közvetítőknek és a választottbíróknak fizetendő díjazást és költségeket, melyeket közösen kell állni[2].

Article 3

Ez a határozat […]-án/-én lép hatályba.

Kelt: …, 200..

I. MELLÉKLET

az egyrészről a CARIFORUM-államok, másrészről az Európai Közösség és tagállamai közötti gazdasági partnerségi megállapodás III. része szerinti eljárási szabályzat a vitarendezési eljáráshoz

1. cikk

Általános rendelkezések

1. A megállapodás III. részében (Viták elkerülése és rendezése) és az alábbi szabályok értelmében:

- „tanácsadó”: az a személy, akit valamelyik fél megbízott azzal, hogy e fél részére tanácsot adjon, vagy e fél számára támogatást nyújtson a választottbírói testület eljárásával kapcsolatban;

- „asszisztens”: az a személy, aki a választottbírói testület valamely tagja kinevezésének feltételei szerint kutatást folytat vagy segítséget nyújt az adott tag részére;

- „panaszos fél”: bármelyik fél, aki a megállapodás 207. cikke szerint választottbírói testület létrehozását kéri;

- „az a fél, aki ellen panaszt nyújtottak be”: az a fél, aki állítólagosan megsértette a megállapodás 203. cikkében említett rendelkezéseket;

- „választottbírói testület”: a megállapodás 207. cikke szerint létrehozott testület;

- „fél képviselője”: a felek valamelyikének kormányzati szerve, ügynöksége vagy egyéb állami szerve által kinevezett alkalmazott vagy más személy;

- „nap”: eltérő rendelkezés hiányában naptári nap.

2. Eltérő megállapodás hiányában az a fél, aki ellen a panaszt benyújtották, köteles gondoskodni a vitarendezési eljárás logisztikai lebonyolításáról, így különösen a meghallgatások megszervezéséről.

3. A felek december első hétfőjén listát adnak át egyásnak, amely a következő év hivatalos munkaszüneti napjait és pihenőnapjait tartalmazza. Amennyiben az ezen eljárási szabályzatban szereplő valamely időszak lejárta a felek hivatalos munkaszüneti napjára vagy pihenőnapjára esik, úgy kell tekinteni, hogy a szóban forgó időszak a következő munkanapon jár le. Semmilyen dokumentum, értesítés vagy kérelem nem tekinthető kézbesítettnek hivatalos munkaszüneti napon vagy pihenőnapon.

2. cikk

Értesítések

1. A felek és a választottbírói testület minden kérelmet, értesítést, írásos beadványt vagy egyéb dokumentumot e-mailben továbbítanak, emellett pedig másolatban ugyanazon a napon telefaxon, ajánlott levélben, futárral, tértivevénnyel vagy egyéb olyan távközlési eszközzel is továbbítják a dokumentumokat, amely rögzíti az elküldés tényét. Az ellenkező bizonyításáig az e-mail az elküldésének napján kézhezvettnek tekintendő.

2. Írásbeli beadványaikról a felek elektronikus másolatot küldenek a másik fél, továbbá valamennyi választottbíró számára. A dokumentumról papírmásolatot is biztosítani kell.

3. A CARIFORUM-államoknak szóló valamennyi értesítés esetében a megállapodás 234. cikke (1) bekezdésének megfelelően a CARIFORUM-koordinátor a kijelölt kapcsolattartó, az EK-fél esetében pedig az Európai Bizottság Kereskedelmi Főigazgatósága. A felek haladéktalanul tájékoztatják egymást, ha bármilyen változás következik be a kapcsolattartó vonatkozásában.

4. A választottbírói testület eljárásához kapcsolódó bármilyen kérelem, értesítés, írásbeli beadvány vagy egyéb dokumentum elírásból származó kisebb hibái egy új, a módosításokat egyértelműen feltüntető dokumentummal kijavíthatók.

5. A vitatott rendelkezések tárgyától függően a CARIFORUM–EK kereskedelmi és fejlesztési bizottsághoz címzett valamennyi kérelmet és értesítést másolatban el kell juttatni a megállapodás alapján létrehozott többi érintett albizottsághoz is.

3. cikk

A választottbírósági eljárás megindtása

1. Eltérő megállapodás hiányában a felek a választottbírói testülettel annak létrehozását követő tíz napon belül találkoznak, hogy döntsenek a felek vagy a választottbírói testület által szükségesnek tartott kérdésekről, beleértve a választottbírók számára fizetendő, a WTO-standardoknak megfelelő javadalmazást és költségeket. A választottbírói testület tagjai és a felek képviselői ezen az ülésen telefonon vagy videokonferencián keresztül vehetnek részt.

2. a) Amennyiben a felek a testület létrehozását követő hét munkanapon belül nem jutnak ettől eltérő megállapodásra, akkor a választottbírói testület hatásköre a következőkre terjed ki:

„a megállapodás vonatkozó rendelkezéseinek figyelembevételével megvizsgálja a választottbírói testület létrehozására irányuló kérelemben említett ügyet, döntést hoz az adott intézkedésnek a testület létrehozására irányuló kérelemben említett, a megállapodásban szereplő rendelkezésekkel való összeegyeztethetőségéről, és a megállapodás 209. cikkével összhangban döntést hoz.”b) A felek a megállapodásukat követő öt munkanapon belül értesítik a választottbírói testületet az elfogadott megbízatásról.

4. cikk

Az eljárást megindító beadványok

A panaszos fél legkésőbb a választottbírói testület létrehozását követő 20 napon belül benyújtja az eljárást megindító keresetét. Az a fél, aki ellen panaszt nyújtottak be, legkésőbb az eljárást megindító írásbeli beadvány kézhezvételét követő 20 napon belül írásban előterjeszti viszontkeresetét.

5. cikk

A választottbírói testületek működése

1. Valamennyi ülést a választottbírói testület elnöke vezeti. A választottbírói testület felhatalmazhatja az elnököt arra, hogy igazgatási és eljárási döntéseket hozzon.

2. Eltérő rendelkezés hiányában a választottbírói testület tevékenységét bármilyen eszköz igénybevételével folytathatja, beleeértve a telefont, telefaxot vagy számítógépes kapcsolatot.

3. A választottbírói testület tanácskozásaiban kizárólag választottbírók vehetnek részt, a választottbírói testület azonban engedélyezheti a választottbírók asszisztenseinek jelenlétét a tanácskozások során.

4. Valamennyi döntés megfogalmazása a választottbírói testület kizárólagos hatásköre, amely nem ruházható át.

5. A megállapodás vagy e szabályzat rendelkezései által nem szabályozott eljárási kérdés felmerülése esetén a választottbírói testület a felekkel folytatott konzultációt követően a megállapodással és e szabályzattal összeegyeztethető, megfelelő eljárást fogadhat el, amely egyenlő elbánást biztosít a felek részére.

6. Amennyiben a választottbírói testület megítélése szerint az eljárásban alkalmazandó valamely határidő módosítására, illetve bármely más eljárási vagy adminisztratív kiigazításra van szükség, írásban értesíti a feleket a módosítás vagy kiigazítás okairól és a szükséges határidőről vagy kiigazításról. A választottbírói testület az ilyen módosítást vagy kiigazítást a felekkel folytatott konzultációt követően fogadhatja el. A megállapodás 209. cikkében megállapított határidők nem módosíthatók.

6. cikk

Helyettesítés

1. Amennyiben egy választottbíró az eljárásban nem tud részt venni, visszalép vagy le kell váltani, a megállapodás 207. cikkének (3) bekezdésével összhangban új választottbírót kell választani a helyébe.

2. Ha valamely fél úgy ítéli meg, hogy egy választottbíró nem felel meg a II. mellékletben szereplő magatartási kódex követelményeinek, és emiatt le kell váltani, e félnek attól a naptól számított 15 napon belül értesítenie kell a másik felet, hogy tudomására jutott: a választottbíró lényegesen megsértette a magatartási kódexet.

Ha a felek valamelyike úgy ítéli meg, hogy valamely, nem az elnöki tisztséget betöltő választottbíró nem felel meg a magatartási kódex követelményeinek, akkor a felek konzultálnak, és amennyiben megállapodnak, a választottbíró helyébe a megállapodás 207. cikkének (3) bekezdésében meghatározott eljárásnak megfelelően kiválasztott választottbíró lép.

Ha a felek a választottbíró leváltásának szükségességében nem tudnak megállapodni, a felek bármelyike kérheti, hogy az ügyet terjesszék a választottbírói testület elnöke elé, akinek a döntése végleges.

Ha az elnök megállapítja egy választottbíróról, hogy nem felel meg a magatartási kódex követelményeinek, az elnök sorshúzással új választottbírót választ a megállapodás 221. cikkében említett személyek listájáról, mely listán az eredetileg kiválasztott választottbíró is fel volt tüntetve. Ha az eredeti választottbírót a felek a megállapodás 207. cikkének (2) bekezdése szerint választották ki, a helyébe lépő választottbírót sorshúzással választják ki azon személyek listájáról, akiket a panaszos fél és az a fél, aki ellen panaszt nyújtottak be, a megállapodás 221. cikke szerint javasolt. Az új választottbírót a kérelemnek a választottbírói testület elnökéhez való benyújtását követő öt napon belül választják ki.

3. Ha a felek valamelyike úgy ítéli meg, hogy a választottbírói testület elnöke nem felel meg a magatartási kódex követelményeinek, akkor a felek konzultálnak, és amennyiben megállapodnak, az elnök helyébe a megállapodás 207. cikke (3) bekezdésében meghatározott eljárásnak megfelelően kiválasztott elnök lép.

Ha a felek az elnök leváltásának szükségességében nem tudnak megállapodni, a felek bármelyike kérheti az ügynek a megállapodás 221. cikke (1) bekezdése alapján az elnöki tisztség betöltésére kiválasztott személyek listáján szereplő valamelyik tag elé történő terjesztését. Nevét a CARIFORUM–EK kereskedelmi és fejlesztési bizottság elnöke vagy megbízottja sorshúzással választja ki. E személynek az elnök leváltásának szükségességéről hozott döntése végleges.

Ha e személy megállapítja az eredetileg megválasztott elnökről, hogy nem felel meg a magatartási kódex követelményeinek, sorshúzással új elnököt választ a megállapodás 221. cikke (1) bekezdésében említett személyek listájáról, mely lista az elnöki tisztség betöltésére kiválasztott személyeket tartalmazza. Az új elnököt az e bekezdésben említett kérelem benyújtását követő öt munkanapon belül választják ki.

4. A választottbírói testület eljárásait fel kell függeszteni az e cikkben leírt eljárások végrehajtásának időtartamára.

7. cikk

Meghallgatások

1. Az elnök – a felekkel és a választottbírói testület többi tagjával konzultálva – kitűzi a meghallgatás napját és időpontját, és azt írásban megerősíti a felek részére. Ezt az információt az eljárás logisztikai szervezéséért felelős fél nyilvánosan közzéteszi, ha a meghallgatás nyilvános. Amennyiben a felek azt nem ellenzik, a választottbírói testület dönthet úgy is, hogy nem tart meghallgatást.

2. A felek eltérő megállapodása hiányában a meghallgatást Brüsszelben tartják, ha a a panaszos fél a CARIFORUM-államok egyike, ha viszont az EK-fél a panaszos fél, akkor a CARIFORUM-államok területén kerül rá sor. Amennyiben a vita a CARIFORUM egyik aláíró államában bevezetett intézkedést érinti, a meghallgatást az adott állam fővárosában kell tartani, kivéve, ha az állam a testület a létrehozását követő tíz napon belül írásban értesíti a testületet, hogy más lesz a helyszín.

3. A választottbírói testület csak kivételes körülmények között hívhat össze még egy további meghallgatást. Nem tartható további meghallgatás a megállapodás 211. cikkének (2) bekezdése, 212. cikkének (2) bekezdése és 214. cikkének (2) bekezdése szerinti eljárásokban.

4. A választottbírók mindegyikének az összes meghallgatáson végig jelen kell lennie.

5. A következő személyek jelen lehetnek a meghallgatáson, függetlenül attól, hogy az eljárás nyilvános-e:

a) a felek képviselői;

b) a felek tanácsadói;

c) adminisztratív személyzet, tolmácsok, fordítók és bírósági jelentéstevők, valamint

d) a választottbírók asszisztensei.

A választottbírói testület előtti felszólalás joga kizárólag a felek képviselőit és tanácsadóit illeti meg.

6. A meghallgatás napja előtt legkésőbb hét nappal valamennyi fél köteles benyújtani a választottbírói testülethez azon személyek névsorát, akik a meghallgatáson az érintett fél nevében szóban fogják kifejteni álláspontjukat vagy előadást fognak tartani, illetve akik egyéb képviselőként vagy tanácsadóként a meghallgatáson jelen lesznek.

7. A megállapodás 216. cikke értelmében a választottbírói testület meghallgatásai nyilvánosak, ha a választottbírói testület másképp nem határoz. A választottbírói testületnek azonban zárt ülést kell tartania, ha valamely fél beadványai és érvei bizalmas üzleti információt tartalmaznak. A testület a felekkel konzultálva határoz a megfelelő logisztikai intézkedésekről és eljárásokról annak biztosítása érdekében, hogy a nyilvános meghallgatásokat hatékonyan lehessen lebonyolítani. Ezen eljárások magukban foglalják az internetes sugárzást vagy a zártláncú televíziót.

8. A választottbírói testület az alábbiak szerint tartja a meghallgatást:

Előterjesztés

a) a panaszos fél előterjesztése

b) annak a félnek az előterjesztése, aki ellen panaszt nyújtottak be.

Viszontválasz

a) a panaszos fél előterjesztése

b) annak a félnek a viszontválasza, aki ellen panaszt nyújtottak be.

9. A választottbírói testület a meghallgatás során bármikor kérdéseket intézhet bármelyik félhez.

10. A választottbírói testület gondoskodik arról, hogy valamennyi meghallgatásról jegyzőkönyv készüljön, és azt a lehető leghamarabb kézbesítsék a felek számára.

11. A meghallgatást követő 14 munkanapon belül bármely fél kiegészítő írásos beadványt nyújthat be bármilyen olyan kérdéssel kapcsolatban, amely a meghallgatás során felmerült.

8. cikk

Írásbeli kérdések

1. A választottbírói testület az eljárás során írásban bármikor kérdést intézhet a felek egyikéhez vagy mindkettőjükhöz. A választottbírói testület által feltett valamennyi kérdésről mindegyik fél másolatot kap.

2. A felek kötelesek a választottbírói testület által feltett kérdésre adott írásbeli válaszukat másolatban megküldeni a másik félnek. Mindkét fél számára biztosítani kell a lehetőséget, hogy a másik fél válaszának kézbesítésétől számított hét napon belül írásbeli észrevételeket tehessen.

9. cikk

Titoktartás

A felek fenntartják a választottbírói testület előtti meghallgatások titkosságát, amennyiben a meghallgatásokra a 7. cikk (7) bekezdésével összhangban zárt ülés keretében kerül sor. Valamennyi fél köteles bizalmasan kezelni azokat az információkat, amelyeket a másik fél a választottbírói testület elé terjeszt, és bizalmas információként jelölt meg. Ha valamelyik fél írásbeli beadványának bizalmas változatát terjeszti be a választottbírói testület elé, a másik fél kérésére köteles a kérelem vagy a beadvány benyújtásától (amelyik később történt) számított legfeljebb 15 napon belül a beadványban szereplő információknak egy olyan nem bizalmas összefoglalóját is benyújtani, amelyet nyilvánosságra lehet hozni. E szabályok egyike sem gátolja a feleket abban, hogy saját álláspontjukra vonatkozó nyilatkozataikat nyilvánosságra hozzák.

10. cikk

Ex parte kapcsolatfelvétel

1. A választottbírói testület nem ülésezhet, illetve nem léphet kapcsolatba egyik féllel sem a másik fél távollétében.

2. A választottbírói testület egyik tagja sem vitathatja meg az eljárás tárgyának valamely részletét a felek egyikével vagy mindkettővel a többi választottbíró távollétében.

11. cikk

Amicus curiae előterjesztések

1. A megállapodás 217. cikke értelmében a választottbírói testület létrehozásától számított 15 napon belül a választottbírói testülethez olyan, önállóan kezdeményezett írásbeli beadványok is érkezhetnek, amelyek megfogalmazása tömör, valamennyi mellékletükkel együtt nem haladják meg a 15 gépelt oldalt, valamint közvetlenül kapcsolódnak a választottbírói testület által vizsgált kérdéshez.

2. A beadvány tartalmazza az azt benyújtó természetes vagy jogi személy leírását, beleértve tevékenységeinek természetét, a finanszírozás forrását, és meghatározza a választottbírósági eljáráshoz fűződő érdekének jellegét. A beadványt a felek által a megállapodás 218. cikkével és ezen eljárási szabályzat 14. cikkével összhangban kiválasztott nyelveken kell megírni.

3. A választottbírói testület döntésében felsorolja a hozzá beérkezett összes olyan beadványt, amely megfelel a fenti szabályoknak. A választottbírói testület döntésében nem köteles kitérni az ilyen beadványokban foglalt érvelésekre. A választottbírói testület a hozzá e szabályok szerint benyújtott valamennyi beadványt észrevételezés céljából megküldi a felek részére.

12. cikk

Információszolgáltatás és technikai tanácsadás

Amennyiben a megállapodás 217. cikke értelmében a testület a feleken kívül mástól információt vagy technikai tanácsadást kér, értesíti a feleket, hogy ilyen információkat vagy technikai tanácsadást szándékozik kérni és lehetőséget ad számukra észrevételeik megtételére. A testület figyelembe veszi a felek észrevételeit a kapott információkat vagy technikai tanácsadást illetően azokban az esetekben, amikor a testület döntése előkészítése érdekében mérlegeli ezeket az információkat vagy technikai tanácsadást.

13. cikk

Sürgős esetek

A megállapodás III. részének 2. fejezetében említett sürgős esetekben a felekkel folytatott konzultációt követően a választottbírói testület az e szabályzatban szereplő határidőket megfelelő módon kiigazítja, és erről a feleket értesíti.

14. cikk

Fordítás és tolmácsolás

1. A megállapodás 204. cikkében említett konzultációk folyamán és legkésőbb ezen eljárási szabályzat 3. cikkének (1) bekezdésében említett ülésig a felek arra törekednek, hogy megegyezzenek a választottbírói testület előtt folyó eljárás közös munkanyelvében.

2. Ha a felek az említett határidőig nem jutnak megállapodásra a közös munkanyelvet illetően, a megállapodás 218. cikkének (2) bekezdésében meghatározott szabályokat kell alkalmazni.

3. Az a fél, aki ellen panaszt nyújtottak be, gondoskodik a szóbeli előterjesztéseknek a felek által választott nyelvekre történő tolmácsolásáról.

4. A választottbírói testület a döntését a felek által választott nyelven vagy nyelveken hozza meg.

5. Bármelyik fél tehet észrevételeket az e szabályzattal összhangban készült dokumentumok fordításával kapcsolatban.

15. cikk

A határidők számítása

Amennyiben ezen eljárási szabályzat 1. cikke (3) bekezdésének alkalmazása során valamelyik félhez egy dokumentum más napon érkezik meg, mint a másik félhez, az e dokumentum kézhezvételétől számított határidők a hivatkozott dokumentum legkésőbbi kézhezvételének napjától számítandók.

16. cikk

Egyéb eljárások

1. Ezen eljárási szabályzat alkalmazandó a megállapodás 211. cikkének (2) bekezdése, 212. cikkének (2) bekezdése és 214. cikkének (2) bekezdése szerinti eljárásokban is. Az ezen eljárási szabályzatban megállapított határidőket azonban az említett egyéb eljárásokra vonatkozóan ki kell igazítani a választottbírói testület döntésének meghozatalára vonatkozó különleges határidőknek megfelelően.

2. Ha az eredetileg létrehozott választottbírói testület vagy egyes tagjai nem tudnak újból ülésezni a megállapodás 211. cikkének (2) bekezdése, 212. cikkének (2) bekezdése és 214. cikkének (2) bekezdése szerinti eljárások lefolytatásához, a megállapodás 207. cikkében meghatározott eljárásokat kell alkalmazni. Ebben az esetben a döntés kihirdetésének határideje 15 nappal meghosszabbodik.

II. MELLÉKLET

MAGATARTÁSI KÓDEX A VÁLASZTOTTBÍRÓI TESTÜLET TAGJAI ÉS A KÖZVETÍTŐK RÉSZÉRE

1. cikk

Fogalommeghatározások

E magatartási kódex alkalmazásában:

a) „tag” vagy „választottbíró”: a megállapodás 207. cikke szerint létrehozott választottbírói testület tagja;

b) „közvetítő”: a megállapodás 205. cikke szerint közvetítést folytató személy;

c) „jelölt”: olyan személy, akinek neve a megállapodás 221. cikkében említett választottbírói névjegyzéken szerepel, és akinek a megállapodás 207. cikke szerinti választottbírói testület tagjává történő kinevezését megfontolás tárgyává teszik;

d) „asszisztens”: olyan személy, aki valamely tag kinevezésének feltételei szerint a tag részére kutatást végez, vagy neki segítséget nyújt;

e) „eljárás”: eltérő meghatározás hiányában a választottbírói testület által a megállapodás szerint lefolytatott eljárás;

f) „személyzet”: egy tag vonatkozásában azok a személyek, akik a tag utasításait követik, ellenőrzése alatt állnak, és nem asszisztensek.

2. cikk

Az eljáró személyek felelőssége

Valamennyi jelölt és tag elkerül minden szabálytalanságot és a szabálytalanság látszatát, független és pártatlan, elkerüli a közvetlen és közvetett összeférhetetlenséget, és példamutató magatartást tanúsít annak érdekében, hogy a vitarendezési mechanizmus egységessége és pártatlansága ne sérüljön. A korábbi tagok kötelesek eleget tenni az e magatartási kódex 6. és 7. cikkében meghatározott kötelezettségeknek.

3. cikk

Nyilvánosságra hozatali kötelezettség

1. A megállapodás szerinti választottbírói testület tagjává történő megválasztásának megerősítése előtt a jelölt köteles felfedni minden érdeket, kapcsolatot vagy egyéb kérdést, amely befolyásolhatja függetlenségét vagy pártatlanságát, vagy amely ésszerű indokok alapján szabálytalanság vagy elfogultság látszatát keltheti az eljárásban. E célból a jelölt köteles minden ésszerű erőfeszítést megtenni annak érdekében, hogy az ilyen érdekeket, kapcsolatokat és kérdéseket megismerje. A nyilvánosságra hozatali kötelezettség nem terjedhet ki az eljárás szempontjából csekély relevanciával rendelkező kérdésekre. A követelmények egyrészt figyelembe veszik azok magánélete tiszteletben tartásának szükségességét, akikre e kódex vonatkozik, másrészt nem jelenthetnek olyan adminisztratív terheket, hogy az egyébként alkalmas személyek testületben való részvételét lehetetlenné tegyék.

2. A jelölt vagy tag csak az e magatartási kódex tényleges vagy potenciális megsértésével kapcsolatos információt köteles a CARIFORUM–EK kereskedelmi és fejlesztési bizottságnak bejelenteni a felek általi megvizsgálás céljából.

3. A tag megválasztását követően is köteles minden ésszerű erőfeszítést megtenni annak érdekében, hogy megismerjen az e cikk (1) bekezdésben említett minden érdeket, kapcsolatot vagy kérdést, és azokat felfedje. A nyilvánosságra hozatali kötelezettség folyamatosan fennáll, és kötelezi a tagot arra, hogy az eljárás bármelyik szakaszában felfedjen minden ilyen érdeket, kapcsolatot vagy kérdést. A tag az ilyen érdekekről, kapcsolatokról vagy kérdésekről a CARIFORUM–EK kereskedelmi és fejlesztési bizottságot írásban tájékoztatja, amelyeket a felek megvizsgálnak.

4. cikk

A tagok kötelezettségei

1. Megválasztását követően a tag köteles feladatát alaposan és eredményesen, tisztességgel és gondossággal ellátni az eljárás egésze folyamán.

2. A tag csak az eljárás folyamán felmerült, a döntéshozatalhoz szükséges kérdéseket vizsgálja, és e feladattal harmadik személyt nem bízhat meg.

3. A tag köteles megtenni minden szükséges intézkedést annak biztosítására, hogy asszisztense és személyzete az e magatartási kódex 2., 3. és 7. cikkében foglalt szabályokat ismerje, és azokat betartsa.

4. A tag az eljárást illetően nem léphet ex parte kapcsolatba.

5. cikk

A tagok pártatlansága és függetlensége

1. A tag független és pártatlan, elkerüli a szabálytalanság vagy elfogultság látszatát, önérdek, külső nyomás, politikai megfontolások, társadalmi nyomás, valamelyik félhez való lojalitás vagy a kritikától való félelem által nem befolyásolt.

2. A tag közvetlenül vagy közvetve sem vállal olyan kötelezettséget vagy fogad el olyan előnyt, amely hatással lehet kötelezettségeinek megfelelő ellátására, vagy ilyen hatás látszatát keltheti.

3. A tag nem használhatja fel a választottbírói testületben betöltött pozícióját semmilyen személyes vagy magánérdek előmozdítására, és elkerüli mindazokat a cselekményeket, amelyek olyan látszatot kelthetnek, hogy mások olyan különleges helyzetben vannak, hogy befolyásolhatják őt.

4. A tag nem hagyja, hogy pénzügyi, üzleti, hivatásbeli, családi vagy társadalmi kapcsolatok vagy kötelezettségek befolyásolják magatartását vagy döntését.

5. A tag elkerüli minden olyan kapcsolat vagy pénzügyi érdek létesítését, amely hatással lehet pártatlanságára, vagy amely ésszerű megfontolások alapján szabálytalanság vagy elfogultság látszatát keltheti.

6. cikk

A korábbi tagok kötelezettségei

Valamennyi korábbi tag elkerül minden olyan cselekményt, amely azt a látszatot keltheti, hogy kötelezettségeinek ellátása során elfogult volt, vagy a választottbírói testület döntéséből előnye származott.

7. cikk

Titoktartás

1. Egyetlen tag vagy korábbi tag sem fedhet fel vagy használhat fel semmilyen, az eljárással kapcsolatos, vagy az eljárás során szerzett nem nyilvános információt, kivéve, ha az az érintett eljárás céljaiból történik, és semmilyen esetben sem fedhet fel vagy használhat fel ilyen információt arra, hogy saját maga vagy mások számára előnyre tegyen szert, vagy mások érdekeit hátrányosan befolyásolja.

2. A választottbírói testület döntését a megállapodásnak megfelelő közzétételt megelőzően a tag nem hozhatja nyilvánosságra.

3. A tag vagy korábbi tag soha nem adhatja ki a választottbírói testület tanácskozásain elhangzott információkat vagy bármely tag véleményét.

8. cikk

Költségek

A tagok nyilvántartást vezetnek és kimutatást készítenek az eljárásra fordított idejükről és felmerült költségeikről.

9. cikk

Közvetítők

A tagok és a korábbi tagok részére az e magatartási kódexben előírt szabályok értelemszerűen alkalmazandók a közvetítőkre is.

[1] HL C […], […], […] o.

[2] Magától értetődik, hogy a meghallgatások szervezésébe bevont bármely fél tisztviselőinek, képviselőinek vagy tanácsadóinak a díjazása nem képezi a szervezési költségek részét.